  Виталий Пронин Кылем арня пумын ньыль нунал ӵоже Грак черкогуртын огыр-бугыр улӥз. Мушъёслэн гужетыса лобамзы выллем гурт спортсменъёс вазь ӵукнаысен бер ӝытозь солань-талань ветлӥзы, куасъёсын бызьылӥзы.Куинь муртлы быдэ - куноГурт шудонъёсты ас ёросазы пумитаны шуд усе гурт удысын тужгес адӟем карымонъёсызлы гинэ. Куд-ог ёросъёс та шудонъёсты ас доразы куинь пол но ортчытӥзы ни ке, Грак, Сьӧлта, Сюмси но Кияса ёросъёс доры гурт спортсменъёс ӧз на люкаськылэ вал. Табере тани Грак таос пӧлысь потӥз.- Туннэ нуналлы ёросамы улӥсьёслэн огъя лыдзы 9 сюрс 354 адями, нош Грак черкогуртын - 3 сюрс 500 адями. Удмурт олимпиадае сюрслэсь ятыр калык люкаськиз. Тамында куноосты ноку ӧм пумиталэ на вал. Мукет сямен вераса, черкогуртын улӥсь куинь но ӝыны адямилы быдэ одӥг куно усиз. Адямиосты интыяны умой быгатӥмы ке, машинаослы Грак урамъёсмы ӟоскытгес потӥзы, дыр, - шуиз Грак ёрослэн йырыз Михаил Крестьянинов.Ёросысь вань улӥсьёс пӧлысь 12,5 процентэз гурт хозяйствоын ужало. Кылем арын соос гектарысьтыз 17,8 центнер ю тысь басьтӥзы. Туннэ нуналлы сюро таза пудозылэн лыдыз 5 сюрс 209 йыр, со пӧлысь 2 сюрс 332-ез кысконо скалъёс. Котькуд скаллэсь 5 сюрс килограммлэсь ятыргес йӧл кыско.Хозяйствоос пӧлын ваньзэс азьпалтэ «Родина» СПК. Кылем арын соос 7 сюрс тонналэсь ятыр ю тысь басьтӥзы, гектарысьтыз 24 центнерен усиз. Туннэ нуналлы 6 сюрс 300 килограмм йӧл кыско. «Родиналэсь» ӧжытаклы гинэ бере кылё «Агрохим-Прибой», «Меркурий», «Нива», «Конный племзавод», «Граховский», «Вылнуд» хозяйствоос. Вератэк кельтэм уг поты «Вылнуд» огазеяськон сярысь. Туннэ нуналлы отын 32 мурт сяна уг ужа. Кысконо скалъёссы 106 йыр гинэ, котькудӥзлэсь 8,6 килограмм йӧл люкало.Ёрослэн йырыз но пудо утисьёс валало, басьтэм вормонъёсын буйгатскыны вазь. Президент Александр Волков но гракъёслы ӵектӥз гурт хозяйствоослы йӧногес кариськыны, пудо йырез йылэтыны. Адӟем карыны косӥз вавожъёслэсь, умой ужамзы понна, пе, куас база но хоккеен шудон коробка гинэ ӧвӧл, бассейн но пуктозы.Тол быриз - тол вуизШудонъёсты усьтонэ пыриськиз 3 сюлэсь ятыр адями. Грак музъем вылын вить пӧртэм выжы калыкъёс уло. Люкаськем куноосты соос вить кылын пумитазы: удмурт, пор, крашин, чуваш но ӟуч.«Тол сюрес» композицилы кутскон сётӥз куинен кыткем валъёс. Нош Гурт шудонъёслэсь утисьсэс «Буранэн» вуттӥзы. Граша нимо вал спортэн мыло-кыдо эшъяське вылэм. Тол шудонъёсы пыртэм амалъёсты люкаськем калыклы возьматӥзы.Календарья учконо ке, Гурт шудонъёс ортчизы толлэн берпуметӥ но тулыслэн нырысетӥ нуналъёсаз. Удмурт олимпиада кутскытозь, ульчаын тулыс кузёяське ни вал кадь, Гурт шудонъёс дыръя нош ик вуиз тол. Нырысь ик эскериз лэсьтӥськисьёслэсь чиданлыксэс. Ужрад кутскемлэсь азьло школа стадионэ бадӟым экранъёс пуктӥллям. Лек тӧл ваньзэ погыртэм. Лэсьтӥськисьёс вань кортъёсты но экранъёсты кыкетӥзэ пуктоно луиллям. Гурт шудонъёсыз сӥё-дано усьтон нуналэ тӧл борды итӥськиз на пурӟись лымы.Пелляськись куазь чылкак катьтэммытӥз куас сюрес дасясьёсты. Ярано коть, Гракысь спортъя нылпи школалы Гурт шудонъёсын валче выль «Буран» кузьмаллям. Уй но нунал соин ворттылӥз, шуыны луоз, нылпи школаын ужась тренер Александр Селивёрстов.Ёрос йыръёс - усточиосУльчаын куазь тӧласькиз ке, спортзалын омыр ӟырдамын вал. Тужгес трос калык люкаськиз кивалтӥсьёслэсь волейболэн шудэмзэс учкыны. Трос аръёс ӵоже Правительстволэн командаез ёрос йыръёсты «кокаса» возиз. Гракын пумиськон дыръя но нырысетӥ партиын капчиен вормизы вал, но отӥяз шудонэз ас киязы кутӥзы ёрос йыръёс. 1:1 лыд луэм бере Правительстволэн командаез ӵыжаськыны выриз ик - ӧз пӧрмыты, шудонлэн ньылетӥ люкетаз но ёросысь кивалтӥсьёс кужмоесьгес луизы. Эшлыко пумиськон 3:1 лыдын йылпумъяськиз.Гурт шудон дыръя котькуд кивалтӥсь ёросысьтыз спортсменъёслы адӟем карымон луыны тырше, со но ёрос командалы очко вайыны быгатэ. Ӵошатсконъёс дыръя кивалтӥсьёс ыбылӥсько, дартсэн шудо но куасэн бызьыло. Паймонэз ӧвӧл, воргорон кивалтӥсьёс пӧлын арысь аре тросгес адско нылкышноос. Берло аръёс ӵоже Эграысь нылкышноос Татьяна Чуракова но Светлана Крмакова воргоронъёслэсь ӟечгес ыбылӥсько. Таяз учыре но 88 но 84 очко люказы.Дартсэн шудонэз тросэз кивалтӥсьёс но спортсменъёс лотереяен ӵошато ке, Кез ёрослэн йырыз Пётр Князев озьы уг малпа. Дротик куяны быгатэм кулэ, со понна нуналлы быдэ тренировкаос ортчытъяно, соку гинэ вормонъёс бордад лякиськозы, пе. Ёрос кивалтӥсьёс куасэн бызьылонын но шӧртчиесь вылӥллям. Иськемъем сюресэз ваньзы капчи мылкыдын ортчизы. Нош котькинлэсь сэзь бызиз Алнашысь Степан Кадров.Бубыли ӧвӧлГурт шудонъёс дыръя котьку но паймыса учкисько куасэн бызьылӥсьёс шоры. Куд-ог спортсменъёс куас сюрес вылын бубыли кадь возисько, бодыенызы одӥг пол донгисько но стадион пумозь вуо кадь. Капчиен быземзылы гочаса, ачим но куас вылэ султоно кариськи. Куинь иськемез ортчытозям, кылы муозь ошиськиз кожай вал. Вылаз ик, ымнырез чепылляз лек тӧл.Куд-ог ёросъёсысь спортсменъёс гурезё интыостӥ яке сик пушкытӥ бызьыны дышемын, Гракысь куас сюресъёс соослы туж мӧзмыт потӥзы, дыр. Бусыетӥ кыстӥськись сюрес вылын пичи но шутэтскон интыосыз ӧз пумиське.Гурт тол шудонъёсысь туэ нырысьсэ пумитаны кылдӥз шаерысьтымы нимо-дано капчи атлетъёсты: спортъя калыккуспо классъем мастеръёсты Каракулиноысь Елена Наговицынаез но Шарканысь Екатерина Ежоваез. Ас ёзо эшъёсыз пӧлын Елена Наговицына тямысэтӥ интые потӥз.- Школаын дышетскыкум, Дэбес гурезьёсты волятыса возимы, - шуиз Е. Наговицына. - Нош татын - бусы, шутэтскон интыосыз ӧвӧлэн быдэс сюресэз бодыосын ужано луиз. Соин но, дыр, пыдын бызем кадь потӥ.Та ӵошатсконъёс дыръя тужгес жаль пото семьяос но егит анайёс. Туэ но ньыль-вить вож нуныос адскизы. Шаркан ёросысь Антонина Михайловна но Анатолий Григорьевич Хохряковъёс Грак кеме юри возиськыны вуиллям: Коля пизылэн кышноез та ӵошатсконэ 11 толэзьем нуныеныз лыктэм.Камбаркаысь Некрасовъёслэн семьязы талэсь азьвыл бадӟым пиенызы ӵошатсконъёсы пыриськылэм, таяз учыре 8 аресъем Ладаен лыктӥллям. Со тужгес пичиез спортсмен вал. Финише вуэмез бере синкылиосыз адскизы. Кезьыт тӧл, пе, быдэс мугорме сӥсъяз, чиньыосме кынтӥз. Нош анайзы, Оксана, кӧтаз нуныен бызьылӥз - матысь дыре Некрасовъёс куинетӥ пинал возьмало.Боды тӥян но йӧ коканГурт спортсменъёслэн быгатонлыкъёссы арысь аре кужмояло. Ёросъёсысь кивалтӥсьёс сюлмаськемъя вань спортсменъёслэн сямен куасъёссы тузӥ. Тросэзлэн командаослэн нимаз куас дасясьёссы вань. Пичи Пурга ёросысь Василий Трошкин, киысьтыз чемоданэз шоры возьматыса, вераз: татын ваньбурез 500 сюрс манет пала. Куас маяллян понна сьӧразы термометр нулло, омырысь температураез, пе, тодыны. Сюлмаськемзы токма луымтэ, Пичи Пургаысь спортсменъёс нимаз ӵошатсконъёсын вормисьёс пӧлын вал.Ӵошатсконлэн тужгес учкымон люкетэз - эстафетаос. Нырысь ик стартэ потӥзы семьяос. Ныл пиналэн семьяослы старт сётэм бере 2 минут ортчыса, пияшъёсын семьяос стартэ потӥзы. Огыр-бугыр, куас сюрес вылын ӟоскыт, ваньмыз маке кесясько. Можгаысь атай стартэ кулэ документтэк вуэм. Солань-талань бызьылонъяз 2 минутсэ ыштэм ке но, финише Алексеевъёс кыкетӥ вуыны быгатӥзы.Воргорон но нылкышно эстафетаын спортсменъёс кык этапсэ классика амалэн бызё, кыксэ - эркын амалэн. Огдыре стартэ 25 адями потэ, куас сюрес сюбег, усьылон, куас, боды тӥян учыръёстэк ноку но уг ортчы. Таяз учыре куинь командалы ӧз удалты. Шарканысь Ольга Хохрякова усиз но сьӧраз эшшо кыксэ уськытӥз, нош Алнашысь Наталья Андреева пластик куассэ ик чигтэм. Эстафетаос дыръя тужгес ӧз удалты пурга спортсменъёслы: нылъёссылэн но пиоссылэн командаоссы «пу» медален кылизы.Арысь аре кужмо нюръяськон пуроме баскетболэн шудӥсьёс пӧлын. Ӵошатсконлэн берпуметӥ нуналаз зарни медаль понна вожвылъяськизы Уваысь но Дэриысь воргоронъёс. Быдэс шудон весъёс вылын выллем ортчиз: я уваос, я дэриос азьпала потазы. Тужгес мыло-кыдоосыз учкисьёс коньдон вылэ споръяськизы. Шудон йылпумъяськытозь, 10 секунд кылиз, нош табло вылын 41:42 лыдпус, уваос азьпалан. 5 секунд ортчыса, дэриос со вормонэз сабизы. Шудон 43:42 лыдын йылпумъяськиз.Кужмо нюръяськон пуромиз хоккеен шудӥсьёс пӧлын но. Азьвыл аръёсы Эгра но Дэри ёросъёсысь хоккеистъёс учкисьёсты шумпоттылӥзы трос голъёсын. Таяз учыре глазъёс 10:0 лыдын «коказы» пургаосты, нош дэриос 6:0 лыдын вормизы бӧдьяосты. Судьяослы секытэн сётскиз Глаз-Эгра пумиськон. Огъя шудон но ватсаса сётэм дыр вормисьёслэсь нимзэс ӧз шарая, эскероно луизы капка возьмасьёслэсь быгатонлыксэс. Буллит дыръя удалтӥз глазъёслы. Бурдъяськем мылкыдзы финалын но зарни медаль басьтыны юрттӥз соослы.Ӵапак та нуналъёсы Красноярскын Россиысь Гурт шудонъёс ортчизы. Семьяослэсь данзэс отын утизы Можгаысь Семёновъёс. Россиысь ӵошатсконын соос зарни медаль утӥзы. Пусйыны кулэ, можгаослэн мукет семьязы но ёроссылэсь данзэ ӧз уськыты: Алексеевъёс огъя зачётын кыкетӥ интые потӥзы.Сютэм кӧтын вормон уд дурыГурт шудонъёс дыръя пӧсь йӧтэ столовойын ужасьёслы. 983 спортсмен пӧлысь ӝыныезлэсь ятырез шор ёзо школаын улӥзы. Соосты школаын ик сюдӥзы. Асьсэлэн чиданлыксылы паймемын пӧраськисьёс но.- Та дырозь одӥг пол гинэ трос калыкез сюдӥмы вал, нош Гурт шудонъёс дыръя ньыль нунал ӵоже куинь пол спортсменъёсты куноятӥськомы, - вераз школа столовойын ужась Екатерина Юшкова. - Вить кузя ужаськомы вал ке, ньыль мурт юрттӥсь сётӥзы.Озьы 9 кузя 500 муртэ сюдӥмы. Сиёнмес дыраз вуттон вылысь, 3 часын султыса, плита котырын бергамы, нош кӧлыны выдылӥмы уйшоре. Шыд пӧзьтӥмы 50 литръем 5 кастрюляосын, ӝук - 40 литръем 2 бекчеын. Дормы та вакытлы чылкак вунэтэмын, нош мынам ньыль пиналэ: бадӟымезлы 13 арес, покчиезлы - 2 но ӝыны. Ярано, кузпалы юрттӥськиз.Пӧраськисьёслэсь дырзэс шыръян вылысь столовойын ужасьёсты школае улыны интыяллям. Гурт шудонъёс дыръя огъёсыз ужасьёссы нунал лумбытэн нянь шормазы, мукетъёсыз сӥль юдӥзы. Нылпи садын ужась Надежда Коновалова но спортсменъёсты сюдон сярысь сюлмаське.- Милемыз татчы огдырлы юрттӥськыны гинэ выжтӥзы бере, ас ужмылэсь одӥгмы но мозмытэмын ӧвӧл, - шуиз Надежда Игоревна. - Нылпи садын возьмась луыса но ужасько, кылем уйме отын ортчытӥ. Гурт спортсменъёсты кӧттыр сюдон вылысь уйёсмес ум кӧлаське.Пӧраськисьёслэсь тыршемзэс вань куноос вылӥ дунъязы, одӥг спортсмен но сиёнлэн ӟечлыкез вылэ ӧз ӝожтӥськы. Таӵезэ Гурт шудонъёсысь шер пумиталод.Ӧтчаськозы Ува но Балезино19-тӥ Гурт тол шудонъёс йылпумъяськизы. Граке вуылэмзэс вань спортсменъёс кематэк уз вунэтэ. Командаос синмаськизы ёросысь спортъя объектъёслэн (спортзал, хоккеен шудон но куасэн бызьылон интыос) копак артэ интыяськемзылы.Ёросын улӥсьёслэсь лыдзэс чакласа, вань командаос куинь группаослы люкемын луо. Ас группаосазы вормисе потӥзы уваос, шарканъёс но дэбесъёс. Юкаменск ёросысь спортсменъёс Красногорске Россиысь Гурт шудонэ дэмен мынэмзы понна нокыӵе вожвылъяськонтэк нырысетӥ интые поттэмын.Гурт тол шудонъёслэсь флагзэс Балезиное келязы, нош та вакытэ вань спортсменъёс гужем шудонъёслы дасясько - куно пумиталозы уваос. Кызьы оскытӥз Александр Волков, та каргуртэ, чебер стадион сяна, туала куронъёслы тупась спортзал пуктӥське.Гурт шудонъёслэн йылпумъянъёссыКуасэн бызьылон (классика амал)Нылкышноос (5 иськем)18-29 арес1. Анастасия Осипова (Можга) - 0:16:242. Елена Ашихмина (Балезино) - 0:16:303. Алёна Перевозчикова (Шаркан) - 0:16:4630-39 арес1. Ольга Веретенникова (Ува) - 0:17:262. Светлана Филимонова (Пичи Пурга) - 0:18:193. Ольга Кутявина (Яр) - 0:18:20Нылкышноос (3 иськем)40-49 арес1. Раиса Михайлова (Вотка) - 0:09:132. Альфия Нуруллина (Можга) - 0:10:023. Людмила Семакина (Эгра) - 0:10:0350 но солэсь ятыр1. Юлия Рудина (Яр) - 0:09:562. Валентина Чиркова (Эгра) - 0:10:483. Нина Данилова (Дэбес) - 0:11:02Воргоронъёс (10 иськем)18-29 арес1. Владислав Азанов (Балезино) - 0:27:332. Александр Телегин (Якшур-Бӧдья) - 0:27:353. Григорий Хохряков (Шаркан) - 0:27:3630-39 арес1. Игорь Королёв (Пичи Пурга) - 0:27:452. Дмитрий Веретенников (Ува) - 0:28:343. Дмитрий Ходырев (Як-шур-Бӧдья) - 0:28:37Воргоронъёс (5 иськем)40-49 арес1. Олег Корепанов (Каракулино) - 0:14:201. Василий Григорьев (Дэри) - 0:14:203. Александр Болтачев (Глаз) - 0:14:4150 но солэсь ятыр1. Михаил Трофимов (Ува) - 0:15:262. Николай Батаногов (Шаркан) - 0:15:293. Сергей Стрелков (Эгра) - 0:16:01Командаен спринт (2х1,2 иськем)Нылкышноос1. Шаркан (Ольга Хохрякова, Алёна Перевозчикова) - 16:15:012. Ува (Ольга Веретенникова, Ольга Мурашкина) - 16:17:303. Можга (Анастасия Смагина, Анастасия Осипова) - 16:27:47Воргоронъёс1. Ува (Алексей Кузьмин, Сергей Тарасов) - 12:45:142. Эгра (Виктор Копысов, Данил Агафонов) - 12:45:983. Пичи Пурга (Игорь Королёв, Роман Трошкин) - 12:46:40ЭстафетаНылкышноос (4х3 иськем)1. Можга (Анастасия Смагина, Альфия Нуруллина, Юлия Выгодчикова, Анастасия Осипова) - 0:36:232. Ува (Ольга Мурашкина, Елена Евстафьева, Наталья Лялина, Ольга Веретенникова) - 0:36:573. Балезино (Марина Учанова, Наталья Князева, Анастасия Касимова, Елена Ашихмина) - 0:37:15Воргоронъёс (4х5 иськем)1. Шаркан (Владимир Кутергин, Николай Батаногов, Григорий Хохряков, Роман Широбоков) - 0:55:372. Ува (Дмитрий Веретенников, Николай Соловьёв, Алексей Кузьминых, Сергей Тарасов) - 0:55:383. Вавож (Егор Телицын, Николай Зайцев, Артём Телицын, Анатолий Жуйков) - 0:56:14Полиатлон (гимнастика, ыбылӥськон, куасэн бызьылон)Нылкышноос (18-39 арес)1. Жанна Кудрявцева (Ува)2. Марина Будина (Дэри)3. Галина Петрова (Пичи Пурга)40 но солэсь ятыр1. Наталья Лялина (Ува)2. Ольга Некрасова (Балезино)3. Нина Суворова (Вавож)Воргоронъёс (18-39 арес)1. Сергей Кожевников (Эгра)2. Геннадий Владыкин (Шаркан)3. Никита Кондратьев (Дэри)40 арес но солэсь ятыр1. Пётр Арафаилов (Глаз)2. Александр Дмитриев (Дэри)3. Вениамин Ефремов (Эгра)Семьяос (дартс, командаен бызьылон, эстафета)Нылпизы - ныл1. Ксения, Ольга но Дмитрий Веретенниковъёс (Ува)2. Диана, Мария но Эдуард Алексеевъёс - Можга3. Елена, Валентина но Анатолий Байковъёс (Дэри)Нылпизы - пи1. Григорий, Людмила но Алексей Семакинъёс (Эгра)2. Егор, Екатерина но Сергей Сабуровъёс (Кез)3. Владислав, Лариса но Александр Афанасьевъёс (Сюмси)КивалтӥсьёсЫбылӥськонНылкышноос1.Светлана Крмакова (Эгра) - 88 очко2. Елена Игнатова (Яр) - 85 очко3. Татьяна Чуракова (Эгра) - 84 очкоВоргоронъёс1. Владимир Лебедев (Сюмси) - 88 очко2. Владимир Шумихин (Сарапул) - 86 очко3. Михаил Четкарёв (Дэри) - 85 очкоДартс1. Пётр Князев (Кез) - 731 очко2. Александр Степанов (Сьӧлта) - 615 очко3. Александр Максимов (Кияса) - 607 очкоКуасэн бызьылонНылкышноос1. Наталья Долгова (Грак)2. Татьяна Волкова (Глаз)3. Надежда Логинова (Пичи Пурга)Воргоронъёс1. Степан Кадров (Алнаш)2. Олег Пчельников (Сьӧлта)3. Пётр Санников (Можга)БаскетболНылкышноос1. Эгра2. Ува3. ВавожВоргоронъёс1. Эгра2. Ува3. ДэриШашки1. Глаз2. Балезино3. ЭграШахмат1. Ува2. Можга3. ЭграХоккей1. Глаз2. Дэри3. ЭграОгъя зачётын вормисе потӥзыI группа1. Ува2. Эгра3. МожгаДэри, Балезино, Пичи Пурга, Вотка, Кез, СарапулII группа1. Шаркан2. Якшур-Бӧдья3. ГлазЯр, Вавож, Кизнер, Алнаш, КамбаркаIII группа1. Дэбес но Юкаменск2. Грак3. КаракулиноКрасногорск, Кияса, Сьӧлта, СюмсиВалентина ЕмельяноваВладимир Беломорских Теги: Грак  